SKRIFTLIG FORESPØRGSEL E-2500/02

af Laura González Álvarez (GUE/NGL) til Kommissionen

(9. september 2002)

Om: Trusler mod de historiske, kulturelle, sociale og miljømæssige værdier i Sevilla (Spanien)

Borgerforeninger, kulturelle foreninger, miljøforeninger, fagforeninger osv. fra Sevilla har slået sig sammen for i en borgerpagt om mobiliteten i den historiske bykerne at kræve en by, der er egnet til beboelse. Grundlaget for denne borgerpagt er europæiske henstillinger og retningslinjer vedrørende bymiljø, reduktion af CO2-udledning og begrænsning af luft- og støjforurening. Kort sagt forsvarer de deres historiske, kulturelle, sociale og miljømæssige værdier.

På denne måde har borgerne formået at lade deres bekymring i forbindelse med anlæggelsen af 3 offentlige parkeringspladser i et historisk og byplanlægningsmæssigt enestående område komme EU for øre. Anlæggelsen af disse parkeringspladser er i modstrid med eksperters holdning, som er, at privatbilismen i dette område bør begrænses, at omfanget af gågader bør udbygges, og at den vilkårlige fældning af træer, som man agter at gennemføre i den legendariske bydel Almeda de Hércules, bør forhindres.

Hvilke foranstaltninger kan Kommissionen træffe med henblik på at garantere anvendelsen af fællesskabsretten i dette konkrete tilfælde, herunder særligt direktiv 85/337/EØF(1), der vedrører de miljømæssige konsekvenser af visse offentlige og private projekter?

(1) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(22. oktober 2002)

I henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, som ændret ved Rådets direktiv 97/11/EF af 3. marts 1997(1), kræves det, at visse nærmere angivne typer projekter gøres til genstand for en miljøindvirkningsvurdering (VVM), før der gives tilladelse til deres gennemførelse. De projekter, direktivet omfatter, er opdelt mellem to bilag. Projekter opført i bilag I kræver en VVM-procedure i alle tilfælde. Projekter opført i bilag II kræver en VVM-procedure, hvis der er sandsynlighed for, at de får væsentlig indvirkning på miljøet.

Parkeringspladser er opført i bilag II til direktivet (punkt 10 litra b) Anlægsarbejder i byzoner, herunder opførelse af butikscentre og parkeringspladser, og kræver en VVM-procedure i overensstemmelse med direktivet, dersom projektet forventes at få væsentlig indvirkning på miljøet. I direktivet er det ikke nærmere specificeret, hvad der er en væsentlig indvirkning, og den kompetente myndighed må træffe afgørelse ved en undersøgelse i hvert enkelt tilfælde eller ved hjælp af grænseværdier. Ifølge direktivets artikel 4, stk. 4, skal afgørelsen om, hvorvidt et projekt fra bilag II kræver en VVM-procedure, gøres tilgængelig for offentligheden. Kræves der en VVM-procedure, skal den ansvarlige for projektet udarbejde en oversigt over projektets formodede virkninger på miljøet. Denne oversigt stilles til rådighed for miljømyndighederne og offentligheden med henblik på kommentarer. Oversigten og de modtagne kommentarer tages i betragtning ved afgørelsen om, hvorvidt projektet skal iværksættes eller ej. Informationerne om den endelige afgørelse skal ligeledes gøres offentligt tilgængelige.

Såfremt det ærede medlem skønner, at kravene i dette direktiv ikke er opfyldt i det foreliggende tilfælde, kan der indgives en klage til Kommissionen, bilagt den relevante dokumentation.

(1) EFT L 73 af 14.3.1997.